ΠΡΟΣ: Δ/ΝΣΗ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ ΧΙΟΥ

Η υπηρεσία μας, στο πλαίσιο των προτεραιοτήτων που έθεσε η Διεύθυνση Τροχαίας Αστυνόμευσης του Αρχηγείου Ελληνικής Αστυνομίας, στοχεύει στην πρόληψη - μείωση των τροχαίων ατυχημάτων, την ομαλή και χωρίς κινδύνους κυκλοφορία των οχημάτων και την προστασία και χωρίς εμπόδια κίνηση των πεζών και ιδιαίτερα των ΑΜΕΑ, των μαθητών και ηλικιωμένων.

Προς την κατεύθυνση αυτή μια από τις προτεινόμενες δράσεις είναι και η συνεργασία με συναρμόδιους Φορείς – Υπηρεσίες, για οργάνωση μαθημάτων κυκλοφοριακής αγωγής στα σχολεία, προσαρμοσμένων ηλικιακά, με τη συμμετοχή εκπαιδευτικών και αστυνομικών.

Προκειμένου να επιτευχθούν οι τεθέντες στόχοι, χρειάζεται συστηματική και σε βάθος χρόνου προσπάθεια. Προτείνεται λοιπόν, το ακόλουθο πλαίσιο δράσεων, το οποίο να επαναλαμβάνεται ετησίως, ώστε να λαμβάνουν οι μαθητές τα κατάλληλα ερεθίσματα, σε διάφορες φάσεις της πορείας τους μέσα στο εκπαιδευτικό σύστημα και να διαμορφώσουν έτσι οδική συνείδηση και συνεπακόλουθα σωστή οδική συμπεριφορά:

**1)** Οι **μαθητές της Γ΄ τάξης του Γυμνασίου**, να ακολουθούν σχετικό πρόγραμμα κυκλοφοριακής αγωγής, που θα ολοκληρώνεται με σχετική παρουσίαση για την οδική ασφάλεια, από Αξιωματικό της Υπηρεσίας μας, στο χώρο του σχολείου, ακολουθούμενη από βιωματική δράση στην πόλη της Χίου.

Η δράση αυτή θα διενεργείται σε συνεργασία με τον **Παγχιακό σύλλογο ΑΜΕΑ** και θα περιλαμβάνει κίνηση των μαθητών στους δρόμους της πόλης με αναπηρικά αμαξίδια, πατερίτσες, καρότσια μωρών κλπ. ώστε να αναδειχθούν τα προβλήματα που παρουσιάζονται από τα παράνομα σταθμευμένα αυτοκίνητα σε πεζοδρόμια, πεζοδρόμους, διαβάσεις πεζών και ράμπες ΑΜΕΑ και να εμπεδωθεί στα παιδιά νοοτροπία σεβασμού των λοιπών χρηστών των δρόμων της πόλης. Παράλληλα, οι μαθητές θα είναι εφοδιασμένοι με σημειώματα υπό μορφή «κλήσεων», που θα επιδίδονται στους παρανομούντες οδηγούς,

κάνοντάς τους ανάλογες συστάσεις.

**2)** Οι **μαθητές του Λυκείου** να παρακολουθούν παρουσίαση για την οδική ασφάλεια, από ανθρώπους που υπήρξαν θύματα τροχαίων ή υπέστησαν απώλεια δικών τους ανθρώπων από τροχαία ατυχήματα, υπό το συντονισμό Αξιωματικού της Υπηρεσίας μας, στο χώρο του σχολείου.

**Για τον προγραμματισμό των ανωτέρω δράσεων, προτείνεται για τα Γυμνάσια να διεξαχθούν κατά τους μήνες Οκτώβριο-Νοέμβριο και Φεβρουάριο-Μάιο, ενώ για τα Λύκεια κατά τους μήνες Δεκέμβριο-Ιανουάριο.**

Είμαστε στη διάθεσή σας για οποιαδήποτε διευκρίνιση επί των προτάσεών μας και για την υποβολή δικών σας σχετικών προτάσεων.

Τέλος, σας αποστέλλουμε αφίσα εκδήλωσης στη μνήμη των θυμάτων από τροχαία ατυχήματα, που διοργανώνει το Τμήμα Τροχαίας Χίου σε συνεργασία

με άλλους φορείς, την Παρασκευή 25-9-2015, και παρακαλούμε για την

ενημέρωση των μαθητών.

Για το Τμήμα Τροχαίας Χίου

Ο Διοικητής

Ιωάννης Αραμπατζής

Αστυνομικός Υποδιευθυντής

τηλ: 2271081527